РЕГЛАМЕНТ (ЕО) № 1095/2008 НА КОМИСИЯТА
от 6 ноември 2008 година
за изменение на Регламент (ЕО) № 109/2007 по отношение на условията за разрешаване на фуражната добавка монензин натрий (Coxidin)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 13, параграф 3 от него,
като има предвид, че:
(1)
Добавката монензин натрий (Coxidin) е разрешена при определени условия в съответствие с Регламент (ЕО) № 1831/2003. С Регламент (ЕО) № 109/2007 на Комисията (2) е разрешено използването на тази добавка за период от десет години при пилета за угояване и при пуйки, като разрешението бе обвързано с притежателя на разрешителното за пускане в обращение на тази добавка.
(2)
Регламент (ЕО) № 1831/2003 предвижда възможност разрешението за дадена добавка да се измени по искане на притежателя на разрешителното и след консултация с Европейския орган за безопасност на храните („компетентният орган“).
(3)
Притежателят на разрешителното за фуражната добавка монензин натрий (Coxidin) представи заявление, което съдържа предложение за промяна на условията за разрешението чрез съкращаване на карентния период преди клане и чрез въвеждане на окончателни максимално допустими остатъчни количества (МДОК).
(4)
В становището си, прието на 18 юни 2008 г. (3), компетентният орган, след преоценка на излагането на хора на нейното въздействие, стигна до заключението, че може да бъде определен еднодневен карентен период по отношение на Coxidin при пилета за угояване и при пуйки. Не са предоставени нови данни от притежателя на разрешителното, които да позволяват на компетентния орган да предложи окончателно МДОК.
(5)
Регламент (ЕО) № 109/2007 следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 109/2007 се заменя с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 ноември 2008 година.